**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 22.10.2019, ora 08.00 – 23.10.2019, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 23.10.2019, ora 07.00**

**RÂURI**

Debitele au fost în general staționare.

Debitele se situează, în general, la valori cuprinse între 30-90% din mediile multianuale lunare, mai mici (sub 30%) pe Mara, Tur, Bega Veche, Nera, Cerna, Jijia, Bârlad, unii afluenţi ai Someșului (Sălăuța, Lonea, Fizeș, Lăpuş), ai Crișurilor (Cigher, Valea Roșie, Holod), Mureșului (Comlod, Iara, Hășdate, Vișa, Domald, Secaș, Sebeș, Ampoi, Strei, Râul Mare, Râul Galben), Jiului (Coșuștea, Amaradia) şi Oltului mijlociu și inferior (Breaza, Hârtibaciu, Cungrișoara, Beica, Olteț).

Nivelurile pe râuri la stațiile hidrometrice se situează sub **COTELE DE ATENȚIE.**

Debitele vor fi relativ staționare.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNĂRE**

Debitul la intrarea în ţară (secţiunea Baziaş) în intervalul 22.10.2019 – 23.10.2019 a fost în scădere, având valoarea de 2400 m3/s, sub media multianuală a lunii octombrie (3850 m3/s).

În aval de Porţile de Fier debitele au fost în scădere pe sectorul Gruia – Vadu Oii și în creștere pe sectorul Brăila – Tulcea.

Debitul la intrarea în ţară (secţiunea Baziaş) va fi în scădere (2300 m3/s).

În aval de Porţile de Fier, debitele vor fi în scădere pe sectorul Gruia – Galaţi și staţionare pe sectorul Isaccea – Tulcea.

**2.** **Situația meteorologică în intervalul 22.10.2019, ora 09.00 – 23.10.2019, ora 06.00**

**ÎN ŢARĂ**

Vremea a fost în continuare caldă pentru ultima decadă a lunii octombrie, chiar deosebit de caldă în special în zona de munte, în regiunile intracarpatice, precum și în Oltenia, unde pe arii relativ extinse s-au înregistrat valori termice diurne cu peste 10 grade mai ridicate decât mediile climatologice. Cerul a fost mai mult senin, dar în zonele joase din est și sud-est, mai ales la începutul zilei și noaptea, s-au semnalat nebulozitate joasă stratiformă și ceață, care local în Moldova au persistat, iar trecător au fost asociate și cu burniță. În restul teritoriului doar izolat, dimineața, a fost ceață. Vântul a suflat în general slab. Temperaturile maxime s-au situat între 12 grade la Darabani și Cotnari și 29 de grade la Vărădia de Mureș, Câmpeni și Bozovici, iar la ora 06.00 temperatura aerului avea valori cuprinse între 0 grade la Miercurea Ciuc și 21 de grade la Șiria.

**OBSERVAȚII:** de ieri de la ora 08 au fost în vigoare 14 atenționări cod galben pentru fenomene meteorologice imediate emise după cum urmează: 6 de SRPV Bacău, 5 de CNPM și cate 1 de SRPV Cluj, SRPV Sibiu și SRPV Constanța.

**LA BUCUREŞTI**

Vremea a fost în general frumoasă, iar după-amiază și caldă pentru această dată. Cerul a fost mai mult senin, dar în prima parte a zilei și din nou în a doua parte a nopții s-au semnalat nebulozitate joasă și ceață. Vântul a suflat slab. Temperatura maximă, în scădere față de ziua precedentă, a fost de 20 de grade la Filaret și de 19 grade la Afumați și Băneasa, iar la ora 06.00 se înregistrau valori termice de 7 grade la  Băneasa, 8 grade la Afumați și 9 grade la Filaret.

**3. Prognoza meteorologică în intervalul 23.10.2019, ora 09.00 – 24.10.2019, ora 09.00**

**ÎN ŢARĂ**

Vremea se va menține în general frumoasă, iar după-amiaza și deosebit de caldă, în majoritatea regiunilor. Cerul va fi mai mult senin, dar în prima parte a zilei și noaptea, va fi prezentă nebulozitatea joasă stratiformă sau ceața, în regiunile estice, unde pe suprafețe mici va fi asociată cu burniță, local în cele sud-estice și doar izolat în restul teritoriului, cu precădere pe văi și în depresiuni. Vântul va sufla slab până la moderat. Temperaturile maxime se vor încadra în general între 18 și 28 de grade, cu cele mai ridicate valori în Banat și Crișana, iar cele minime între 5 și 17 grade, mai coborâte în depresiunile din estul Transilvaniei până spre -2...0 grade.

**LA BUCUREŞTI**

Vremea va fi predominant frumoasă, iar după-amiaza și deosebit de caldă. Cerul va fi mai mult senin, dar în primele ore ale zilei se va semnala nebulozitate joasă stratiformă sau ceață. Vântul va sufla slab. Temperatura maximă se va situa în jurul valorii de 23 de grade, iar cea minimă va fi de 7...10 grade.

1. ***CALITATEA APELOR***

***Administrația Națională Apele Române*** revine cu informații suplimentare referitor la evenimentul produs la 12.10.2019 în Dana 76 – incintă Port Tomis, menționând următoarele: ambarcațiunea de agrement BAVARIA/014-OR, arsă în Portul Tomis la data de 12.10.2019, a fost dezeșuată și pusă pe peridoc și scoasă din port; suprafața afectată din acvatoriu a fost curățată; în urma verificărilor efectuate în data de 21.10.2019, operațiunile de depoluare a suprafeței din acvatoriului au fost finalizate, suprafața acvatoriului nu prezintă urme de produse petroliere, zona fiind curățată și inspectată subacvatic.

1. ***CALITATEA MEDIULUI***
2. **În domeniul aerului**

Nu s-au înregistrat evenimente deosebite.

1. **În domeniul solului şi vegetaţiei**

***Garda Forestiera Timisoara*** informează despre producerea la 21.10.19, ora 13.30, unui incendiu care a afectat 3 ha de litieră intr-un fond forestier de stat pe raza OS Stejarul, UAT Masloc, jud TM. Incendiul a fost stins în aceeași zi, la ora 16.00, prin intervenția a 2 silvicultori, 10 pompieri și 5 cetățeni. Nu se cunosc cauzele declanșatoare.

***Garda Forestiera Suceava*** informează despre producerea la 21.10.19, ora 15,30, unui incendiu care a afectat 1 ha de litieră, într-un fond forestier privat pe raza OS Moinești, UAT Zemes, jud BC. Incendiul a fost stins în aceeași zi, la ora 22.00, prin intervenția a 6 silvicultori, 26 pompieri, 3 polițiști și 10 cetățeni. Nu se cunosc cauzele declanșatoare.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE